CELEX: 32021D0361
Language: lt
Date: 2021-02-22 00:00:00
Title: Komisijos įgyvendinimo sprendimas (ES) 2021/361 2021 m. vasario 22 d. kuriuo dėl Batrachochytrium salamandrivorans infekcijos nustatomos neatidėliotinos priemonės, taikomos perkeliant uodegotųjų varliagyvių siuntas iš vienos valstybės narės į kitą ir įvežant jas į Sąjungą (pranešta dokumentu Nr. C(2021) 1018) (Tekstas svarbus EEE)

2021 2 26   
               
               
                  LT
               
               
                  Europos Sąjungos oficialusis leidinys
               
               
                  L 69/12
               
            
         KOMISIJOS ĮGYVENDINIMO SPRENDIMAS (ES) 2021/361
         2021 m. vasario 22 d.
         kuriuo dėl Batrachochytrium salamandrivorans infekcijos nustatomos neatidėliotinos priemonės, taikomos perkeliant uodegotųjų varliagyvių siuntas iš vienos valstybės narės į kitą ir įvežant jas į Sąjungą
         
            
               (pranešta dokumentu Nr. C(2021) 1018)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai (toliau – Gyvūnų sveikatos teisės aktas) (1), ypač į jo ypač į jo 259 straipsnio 1 dalies įvadinį sakinį bei a punktą ir 261 straipsnio 1 dalį,
         kadangi:
         
                     (1)
                  
                  
                     
                        Batrachochytrium salamandrivorans (toliau – Bsal) yra uodegotųjų varliagyvių patogeninis grybelis, kuriuo gali užsikrėsti tiek nelaisvėje laikomi, tiek laukiniai uodegotieji varliagyviai ir dėl to gali smarkiai didėti jų sergamumas ir mirštamumas. Vienų rūšių uodegotiesiems varliagyviams Bsal yra mirtinas, kitų rūšių gyvūnai yra visiškai arba iš dalies jam atsparūs, tačiau ir jie gali pernešti Bsal ant odos ir būti infekcijos židiniu ir šaltiniu kitų rūšių uodegotiesiems varliagyviams arba užteršti savo aplinką;
                  
               
                     (2)
                  
                  
                     remiantis įgyvendinant Europos projektą „Naujos infekcinės uodegotųjų varliagyvių ligos mažinimas siekiant sustabdyti Europos biologinės įvairovės nykimą“ (2) ir vėliau surinktais duomenimis, Bsal infekcija nustatyta Belgijoje, Vokietijoje, Nyderlanduose, Jungtinėje Karalystėje ir Ispanijoje tiek nelaisvėje laikomų, tiek laukinių uodegotųjų varliagyvių populiacijose. Manoma, kad Bsal yra kilęs iš Rytų Azijos ir ten plačiai paplitęs, o bent Japonijoje, Tailande ir Vietname yra endeminis. Tačiau trūksta informacijos apie tai, kaip plačiai jis paplitęs kitose Sąjungos ir pasaulio dalyse. Prekyba užkrėstais uodegotaisiais varliagyviais prisidedama prie Bsal plitimo, o liga kelia didelę grėsmę biologinei įvairovei teritorijose, kurias ji kolonizuoja;
                  
               
                     (3)
                  
                  
                     Komisijos įgyvendinimo sprendime (ES) 2018/320 (3) su pakeitimais, padarytais Komisijos įgyvendinimo sprendimu (ES) 2019/1998 (4), nustatomos gyvūnų sveikatos apsaugos priemonės, taikomos prekybai uodegotųjų varliagyvių siuntomis Sąjungoje ir jų įvežimui į Sąjungą. Įgyvendinimo sprendimas (ES) 2018/320 priimtas remiantis 2017 m. spalio 25 d. Europos maisto saugos tarnybos moksline nuomone (5) (toliau – EFSA nuomonė) ir 2017 m. vasario 21 d. Europos maisto saugos tarnybos mokslinė ir technine pagalba (6) (toliau – EFSA mokslinė ir techninė pagalba). Tas sprendimas taikomas iki 2021 m. balandžio 20 d.;
                  
               
                     (4)
                  
                  
                     EFSA nuomonėje, EFSA techninėje pagalboje ir naujesnėse mokslinėse publikacijose (7) taip pat atkreiptas dėmesys į daugybę spragų ir neaiškumų, susijusių su žiniomis apie įvairius Bsal pobūdžio aspektus. Pasaulio gyvūnų sveikatos organizacijos (OIE) tarptautiniai prekybos standartai, susiję su Bsal diagnostikos metodais, dar nėra visiškai parengti ir nebuvo peržiūrėti atsižvelgiant į rekomendacijas dėl tarptautinės prekybos uodegotaisiais varliagyviais;
                  
               
                     (5)
                  
                  
                     
                        Bsal yra įtrauktas į Reglamento (ES) 2016/429 II priedo sąrašą ir atitinkamai patenka į Reglamento (ES) 2016/429 į sąrašą įtrauktos ligos apibrėžtį. Bsal taip pat patenka į D kategorijos ligos apibrėžtį, nustatytą Komisijos įgyvendinimo reglamente (ES) 2018/1882 (8) dėl Caudata būrio gyvūnų, kurie apima uodegotuosius varliagyvius. Tačiau Sąjungos taisyklės dėl sausumos gyvūnų ir vandens gyvūnų siuntų perkėlimo Sąjungoje ir įvežimo į Sąjungą, nustatytos pagal Reglamentą (ES) 2016/429 priimtuose Komisijos deleguotuosiuose ir įgyvendinimo aktuose, netaikomos Caudata gyvūnams, nes jie atitinka tame reglamente pateiktą „kitų gyvūnų“ apibrėžtį. Kadangi šiuo metu trūksta žinių apie daugelį Bsal pobūdžio aspektų ir nėra tinkamų tarptautinių gairių bei rekomendacijų dėl prekybos tais gyvūnais, Komisijos deleguotieji ir įgyvendinimo aktai dėl Caudata dar nepriimti, nors dėl sausumos ir vandens gyvūnų jie buvo priimti;
                  
               
                     (6)
                  
                  
                     Komisija kartu su valstybių narių kompetentingomis institucijomis peržiūrėjo su Bsal susijusią gyvūnų sveikatos padėtį Sąjungoje ir Įgyvendinimo sprendime (ES) 2018/320 numatytas gyvūnų sveikatos apsaugos priemones. Įgyvendinimo sprendime (ES) 2018/320 nustatytos priemonės laikytos tinkamomis, todėl valstybės narės nesiėmė jokių papildomų prekybos priemonių kovai su Bsal. Nors atrodo, kad šiuo metu Bsal protrūkiai yra susiję tik su tam tikrais tam tikrų valstybių narių regionais, tolesnis Bsal plitimas dėl Sąjungos vidaus prekybos kelia didelę riziką;
                  
               
                     (7)
                  
                  
                     todėl tikslinga Sąjungos lygmeniu priimti neatidėliotinas priemones, kad būtų užkirstas kelias Bsal plitimui ir išvengta nepagrįstų prekybos uodegotaisiais varliagyviais sutrikimų. Atsižvelgiant į Įgyvendinimo sprendime (ES) 2018/320 nustatytų priemonių veiksmingumą, tikslinga nuo 2021 m. balandžio 21 d. ribotą laikotarpį priimti panašias priemones dėl uodegotųjų varliagyvių siuntų perkėlimo Sąjungoje ir įvežimo į Sąjungą, kol bus priimtos pastovesnės gyvūnų sveikatos priemonės, kaip sausumos ir vandens gyvūnų ligų atveju;
                  
               
                     (8)
                  
                  
                     
                        Bsal gali būti perduodamas tarp vietinių rūšių uodegotųjų varliagyvių į skirtingus regionus, o vairiuose ūkiuose, kuriuos valdo veiklos vykdytojai, laikantys uodegotuosius varliagyvius ir jais besikeičiantys, gali vykti kryžminė tarša. Dėl to padidėja rizika, kad uodegotieji varliagyviai, nepriklausomai nuo jų kilmės vietos sveikatos būklės ir jų sveikatos būklės laukinėje gamtoje, gali užsikrėsti Bsal. Todėl uodegotųjų varliagyvių siuntoms, skirtoms perkelti iš vienos valstybės narės į kitą arba įvežti į Sąjungą, turėtų būti taikomos tokią riziką mažinančios priemonės. Tačiau šios priemonės neturėtų būti taikomos nekomerciniam augintinių uodegotųjų varliagyvių vežimui, nes tokiam nekomerciniam perkėlimui taikomos Europos Parlamento ir Tarybos reglamente (ES) Nr. 576/2013 (9) nustatytos taisyklės. Toks nekomercinis vežimas yra susijęs su gyvūnais, kuriuos prižiūri ir lydi jų savininkai ar įgalioti asmenys, ir nėra susijęs su nuosavybės perdavimu. Todėl nekomercinis naminių uodegotųjų varliagyvių vežimas kelia nedidelę Bsal plitimo riziką parduodamiems uodegotiesiems varliagyviams arba gamtoje gyvenantiems uodegotiesiems varliagyviams;
                  
               
                     (9)
                  
                  
                     uodegotiesiems varliagyviams, kuriais keičiamasi tik tarp atskirtų ūkių, kuriuos kompetentinga institucija patvirtino pagal Reglamentą (ES) 2016/429, neturėtų būti taikomas karantinas arba tyrimai, nes tuose atskirtuose ūkiuose taikomos biologinio saugumo priemonės yra tinkamos Bsal plitimo rizikai sumažinti;
                  
               
                     (10)
                  
                  
                     į Sąjungą įvežtoms uodegotųjų varliagyvių, kuriems jau buvo taikomas karantinas ir gauti neigiami tyrimų rezultatai arba kurie po įvežimo į Sąjungą buvo patenkinamai gydyti Sąjungoje tinkamame ūkyje, siuntoms pakartotinis karantinas arba tyrimai neturėtų būti taikomi, jei jos skirtos perkelti į kitą valstybę narę, su sąlyga, kad jos buvo laikomos izoliuotai nuo kitokios sveikatos būklės uodegotųjų varliagyvių;
                  
               
                     (11)
                  
                  
                     trūksta informacijos apie technines kitų pasaulio šalių veterinarijos tarnybų ir laboratorijų galimybes atlikti tyrimus dėl Bsal, o įvairios Europos Sąjungos įstaigos yra pakankamai pažengusios Bsal diagnostikos ir gydymo srityse. Todėl į Sąjungą įvežamoms uodegotųjų varliagyvių siuntoms tikslinga taikyti karantiną tinkamame ūkyje, siuntų gyvūnus ištirti bei gydyti įvežus į Sąjungą;
                  
               
                     (12)
                  
                  
                     dėl gyvūnų sveikatos sertifikatų išdavimo į Sąjungą įvežant uodegotųjų varliagyvių siuntas turėtų būti patvirtintos tik tos trečiosios šalys ir teritorijos, kurios yra Pasaulinės gyvūnų sveikatos organizacijos narės ir todėl privalo laikytis tarptautinių gyvūnų sveikatos sertifikatų išdavimo standartų;
                  
               
                     (13)
                  
                  
                     gydymas turėtų būti konkrečiai nurodytas ir atitikti recenzuotoje mokslinėje literatūroje aprašytus protokolus, kaip pabrėžta EFSA mokslinėje ir techninėje pagalboje, arba kitus analogiškus protokolus;
                  
               
                     (14)
                  
                  
                     leisti įvežti uodegotųjų varliagyvių siuntas į Sąjungą turėtų tik atvežimo į Sąjungą pasienio kontrolės posto kompetentinga institucija, gavusi už paskirties ūkį atsakingo fizinio arba juridinio asmens patvirtinimą, kad siuntos bus priimtos;
                  
               
                     (15)
                  
                  
                     šiame sprendime nustatytos neatidėliotinos priemonės turėtų būti taikomos nuo Reglamento (ES) 2016/429 taikymo pradžios dienos ir turėtų būti peržiūrėtos atsižvelgiant į epizootinės padėties rimtumą dėl naujų pokyčių ir valstybių narių kompetentingų institucijų kasmet teikiamas ataskaitas;
                  
               
                     (16)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Dalykas ir taikymo sritis
            Šiuo sprendimu nustatomos neatidėliotinos priemonės, taikomos perkeliant uodegotųjų varliagyvių siuntas iš vienos valstybės narės į kitą ir įvežant jas į Sąjungą (10).
            Šis sprendimas netaikomas nekomerciniam augintinių uodegotųjų varliagyvių vežimui.
         
         
            2 straipsnis
            Terminų apibrėžtys
            Šiame sprendime vartojamų terminų apibrėžtys:
            
                        a)
                     
                     
                        uodegotieji varliagyviai – visi Caudata būrio varliagyviai;
                     
                  
                        b)
                     
                     
                        
                           Bsal – Batrachochytrium salamandrivorans infekcija (grybų karalystė, Phylum Chytridiomycota, būrys Rhizophydiales);
                     
                  
                        c)
                     
                     
                        tinkamas ūkis – tai patalpos,
                        
                                    i)
                                 
                                 
                                    kuriose uodegotiesiems varliagyviams taikomas karantinas prieš juos išsiunčiant į kitą valstybę narę ar įvežus juos į Sąjungą, kur jie yra skirti vidaus rinkai, ir
                                 
                              
                                    ii)
                                 
                                 
                                    kurias kompetentinga institucija įregistravo prieš karantino laikotarpio pradžią;
                                 
                              
                  
                        d)
                     
                     
                        tinkamas diagnostinis tyrimas – tikralaikės kiekybinės polimerazės grandininės reakcijos (qPCR) analizė naudojant konkrečių rūšių gyvūnams skirtus pradmenis STerF ir STerR, kuriais pasiekiama 119 nukleotidų ilgio Bsal DNR fragmento amplifikacija;
                     
                  
         
            3 straipsnis
            Gyvūnų sveikatos reikalavimai, taikomi perkeliant uodegotųjų varliagyvių siuntas iš vienos valstybės narės į kitą
            Valstybės narės draudžia siųsti uodegotųjų varliagyvių siuntas į kitas valstybes nares, jei tos siuntos neatitinka šių gyvūnų sveikatos reikalavimų:
            
                        a)
                     
                     
                        uodegotieji varliagyviai turi būti kilę iš populiacijos, kurioje:
                        
                                    i)
                                 
                                 
                                    nėra gaištamumo atvejų, kurių priežastis nenustatyta,
                                 
                              
                                    ii)
                                 
                                 
                                    nėra gaištamumo nuo Bsal atvejų,
                                 
                              
                                    iii)
                                 
                                 
                                    nėra klinikinių Bsal požymių, visų pirma odos pažeidimų ar opų;
                                 
                              
                  
                        b)
                     
                     
                        tyrimo, kurią atlieka valstybinis veterinarijos gydytojas, metu uodegotieji varliagyviai neturi jokių klinikinių Bsal požymių ar simptomų, visų pirma odos pažeidimų ar opų, o tyrimas atliktas likus ne daugiau kaip 48 valandoms iki siuntos išsiuntimo į paskirties valstybę narę;
                     
                  
                        c)
                     
                     
                        siuntą turi sudaryti uodegotieji varliagyviai, atitinkantys bent vieną iš šių reikalavimų derinių:
                        
                                    i)
                                 
                                 
                                    jiems turi būti taikomas karantinas atitinkamame ūkyje ne trumpiau kaip šešias savaites iki gyvūnų sveikatos sertifikato pagal I priedo A dalyje pateiktą pavyzdį išdavimo dienos, o siuntoje esančių uodegotųjų varliagyvių odos mėginiai turi būti ištirti dėl Bsal penktą karantino laikotarpio savaitę taikant tinkamą diagnostinį tyrimą bei laikantis III priedo 1 punkto a papunktyje nustatytų mėginių dydžių ir turi būti gauti neigiami rezultatai arba
                                 
                              
                                    ii)
                                 
                                 
                                    jie turi būti gydyti kompetentingos institucijos patvirtintu būdu dėl Bsal remiantis III priedo 1 dalies b punkto nustatyta lentele, arba
                                 
                              
                                    iii)
                                 
                                 
                                    jie atvežti iš atskirto ūkio ir yra skirti kitam atskirtam ūkiui, arba
                                 
                              
                                    iv)
                                 
                                 
                                    jie įvežti į Sąjungą iš trečiosios šalies, jiems buvo taikomas karantinas tinkamame paskirties ūkyje pagal 6 straipsnį ir jie buvo laikomi izoliuoti nuo kitų uodegotųjų varliagyvių nuo to karantino laikotarpio pabaigos iki d punkte nurodyto gyvūnų sveikatos sertifikato išdavimo;
                                 
                              
                  
                        d)
                     
                     
                        prie siuntų turi būti pridedamas pagal I priedo A dalyje pateiktą gyvūnų sveikatos sertifikato pavyzdį parengtas gyvūnų sveikatos sertifikatas.
                     
                  
         
            4 straipsnis
            Gyvūnų sveikatos reikalavimai, taikomi įvežant į Sąjungą uodegotųjų varliagyvių siuntas
            Atvežimo į Sąjungą pasienio kontrolės posto kompetentinga institucija leidžia įvežti į Sąjungą Europos Parlamento ir Tarybos reglamento (ES) 2017/625 (11) 47 straipsnio 1 dalyje numatytos oficialios kontrolės tikslais pateiktas uodegotųjų varliagyvių siuntas iš trečiųjų šalių ir teritorijų tik jei tos oficialios kontrolės pasienio kontrolės poste rezultatai yra teigiami ir tokios siuntos atitinka šiuos reikalavimus:
            
                        a)
                     
                     
                        jie turi būti kilę iš trečiosios kilmės šalies ar teritorijos, kuri yra Pasaulinės gyvūnų sveikatos organizacijos (OIE) narė;
                     
                  
                        b)
                     
                     
                        siuntos uodegotieji varliagyviai turi neturėti jokių klinikinių Bsal požymių, visų pirma turi neturėti odos pažeidimų ar opų požymių, valstybiniam veterinarijos gydytojui atliekant klinikinį tyrimą, siekiant išduoti d punkte nurodytą gyvūnų sveikatos sertifikatą, o klinikinis tyrimas turi būti atliktas likus ne daugiau kaip 48 valandoms iki siuntos pakrovimo prieš išsiunčiant į Sąjungą;
                     
                  
                        c)
                     
                     
                        prieš išduodant d punkte nurodytą gyvūnų sveikatos sertifikatą epizootinis vienetas, kurį sudaro siuntoje esantys uodegotieji varliagyviai, turi būti atskirtas nuo kitų uodegotųjų varliagyvių bent tuo metu, kai atliekamas klinikinis tyrimas siekiant išduoti d punkte nurodytą gyvūnų sveikatos sertifikatą, ir nuo to laiko jie turi būti neturėję sąlyčio su kitais uodegotaisiais varliagyviais;
                     
                  
                        d)
                     
                     
                        prie jų turi būti pridedamas pagal I priedo A dalyje pateiktą sertifikato pavyzdį parengtas gyvūnų sveikatos sertifikatas.
                     
                  
         
            5 straipsnis
            Paskirties ūkio priėmimo patvirtinimas
            Valstybės narės užtikrina, kad tais atvejais, kai uodegotųjų varliagyvių siuntos skirtos vidaus rinkai, už siuntą atsakingas veiklos vykdytojas pateiktų rašytinį patvirtinimą viena iš pasienio kontrolės posto valstybės narės oficialiųjų kalbų, pasirašytą už atitinkamą paskirties ūkį arba atskirtą ūkį atsakingo fizinio ar juridinio asmens, kuriame nurodoma:
            
                        a)
                     
                     
                        paskirties ūkio pavadinimas, adresas ir registracijos numeris arba, atskirto ūkio atveju, patvirtinimo numeris;
                     
                  
                        b)
                     
                     
                        tinkamo paskirties ūkio atveju – kad jis atitinka II priede nustatytus būtiniausius reikalavimus;
                     
                  
                        c)
                     
                     
                        tai, kad uodegotųjų varliagyvių siunta bus priimta karantinui taikyti paskirties ūkyje arba atskirtame ūkyje.
                     
                  
         
            6 straipsnis
            Į Sąjungą ir į tinkamą paskirties ūkį įvežtų uodegotųjų varliagyvių siuntų karantino taisyklės
            Valstybės narės užtikrina, kad:
            
                        a)
                     
                     
                        veiklos vykdytojas taikytų uodegotųjų varliagyvių siuntai karantiną tinkamame paskirties ūkyje tol, kol valstybinis veterinarijos gydytojas ją iš to ūkio išleis;
                     
                  
                        b)
                     
                     
                        valstybinis veterinarijos gydytojas patikrintų kiekvienos uodegotųjų varliagyvių siuntos karantino sąlygas tinkamame paskirties ūkyje, be kita ko, išnagrinėtų gaištamumo įrašus ir atliktų klinikinį uodegotųjų varliagyvių tikrinimą, visų pirma patikrindamas, ar nėra odos pažeidimų ir opų;
                     
                  
                        c)
                     
                     
                        valstybinis veterinarijos gydytojas atliktų tikrinimą, mėginių ėmimą, tyrimą ir gydymą dėl Bsal vadovaudamasis III priedo 1 ir 2 punktuose nurodyta tvarka;
                     
                  
                        d)
                     
                     
                        valstybinis veterinarijos gydytojas rašytiniu leidimu išleistų uodegotųjų varliagyvių siuntą iš tinkamo ūkio tik jei:
                        
                                    i)
                                 
                                 
                                    atliktas III priedo 1 dalies a punkte nurodytas tyrimas, jeigu praėjo bent šešios savaitės nuo karantino laikotarpio pradžios ir ne anksčiau, nei gautas neigiamas tyrimo rezultatas (vėlesnė iš šių datų), arba
                                 
                              
                                    ii)
                                 
                                 
                                    atliktas III priedo 1 dalies b punkte nurodytas gydymas ir tik jei jis tinkamai užbaigtas.
                                 
                              
                  
         
            7 straipsnis
            
               Priemonės, kurių turi būti imamasi
               Bsal
               protrūkio tinkamame paskirties ūkyje atveju
            
            
               1.   Kompetentinga institucija užtikrina, kad, kilus Bsal protrūkiui epizootiniame vienete, atitinkamas paskirties ūkis imtųsi šių priemonių:
               
                           a)
                        
                        
                           visi to paties epizootinio vieneto uodegotieji varliagyviai būtų
                           
                                       i)
                                    
                                    
                                       gydyti kompetentingos institucijos patvirtintu būdu dėl Bsal remiantis III priedo 3 dalimi, arba
                                    
                                 
                                       ii)
                                    
                                    
                                       nugaišinami ir sutvarkomi kaip šalutiniai gyvūniniai produktai, nurodyti Europos Parlamento ir Tarybos reglamento (EB) Nr. 1069/2009 (12) 8 straipsnio a punkto iii papunktyje pagal to reglamento 12 straipsnį;
                                    
                                 
                     
                           b)
                        
                        
                           įgyvendinus a punkte nurodytas priemones tinkamo paskirties ūkio vieta, kur buvo laikytas epizootinis vienetas, išvaloma ir dezinfekuojama kompetentingos institucijos patvirtintu būdu.
                        
                     
            
               2.   Kompetentinga institucija gali reikalauti, kad gydyti uodegotieji varliagyviai būtų ištirti siekiant patvirtinti 1 dalies a punkto i papunktyje nurodyto gydymo veiksmingumą ir taip pat gali reikalauti pakartotinio gydymo, jei tinkama, kad Bsal neplistų.
            
         
         
            8 straipsnis
            Metinių ataskaitų reikalavimai
            Kiekvienais metais ne vėliau kaip birželio 30 d. valstybės narės, kurios prieš tai ėjusiais metais tvarkė uodegotųjų varliagyvių siuntas, pateikia Komisijai toliau nurodytą prieš tai ėjusių metų informaciją, atskirdamos informaciją, susijusią tokių siuntų perkėlimu tarp valstybių narių ir informaciją, susijusią su tokių uodegotųjų varliagyvių siuntų įvežimu į Sąjungą:
            
                        a)
                     
                     
                        epizootinių vienetų, kuriuose buvo Bsal protrūkis, skaičių;
                     
                  
                        b)
                     
                     
                        gydytų epizootinių vienetų, kuriuose nebuvo Bsal protrūkio, skaičių;
                     
                  
                        c)
                     
                     
                        bet kokią kitą informaciją apie uodegotųjų varliagyvių siuntų tyrimus, gydymą ar tvarkymą ir šio sprendimo įgyvendinimą, kurią valstybės narės laiko svarbia.
                     
                  
         
            9 straipsnis
            Taikymas
            Šis sprendimas taikomas nuo 2021 m. balandžio 21 d. iki 2022 m. gruodžio 31 d.
         
         
            10 straipsnis
            Adresatai
            Šis sprendimas skirtas valstybėms narėms.
         
         
            Priimta Briuselyje 2021 m. vasario 22 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 84, 2016 3 31, p. 1.
         
            (2)  http://bsaleurope.com/european-distribution/
         
            (3)  2018 m. vasario 28 d. Komisijos įgyvendinimo sprendimas (ES) 2018/320 dėl prekybai uodegotaisiais varliagyviais Sąjungoje ir jų įvežimui į Sąjungą taikomų tam tikrų gyvūnų sveikatos apsaugos priemonių, susijusių su grybeliu Batrachochytrium salamandrivorans (OL L 62, 2018 3 5, p. 18).
         
            (4)  2019 m. lapkričio 28 d. Komisijos įgyvendinimo sprendimas (ES) 2019/1998 kuriuo dėl gyvūnų sveikatos apsaugos priemonių, susijusių su grybeliu Batrachochytrium salamandrivorans, taikymo salamandroms laikotarpio iš dalies keičiamas Įgyvendinimo sprendimas (ES) 2018/320 (OL L 310, 2019 12 2, p. 35).
         
            (5)  EFSA Journal 2017;15(11):5071.
         
            (6)  EFSA Journal 2017;15(2):4739.
         
            (7)  http://bsaleurope.com/scientific-publications/
         
            (8)  2018 m. gruodžio 3 d. Komisijos įgyvendinimo reglamentas (ES) 2018/1882 dėl tam tikrų ligų prevencijos ir kontrolės taisyklių taikymo į sąrašą įtrauktų ligų kategorijoms, kuriuo nustatomas rūšių ir rūšių grupių, keliančių didelę tų į sąrašą įtrauktų ligų plitimo riziką, sąrašas (OL L 308, 2018 12 4, p. 21).
         
            (9)  2013 m. birželio 12 d. Europos Parlamento ir Tarybos reglamentas (ES) Nr. 576/2013 dėl gyvūnų augintinių vežimo nekomerciniais tikslais, kuriuo panaikinamas Reglamentas (EB) Nr. 998/2003 (OL L 178, 2013 6 28, p. 1).
         
            (10)  Pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos, visų pirma pagal Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu, šiame sprendime nuorodos į Sąjungą apima Jungtinę Karalystę, kiek tai susiję su Šiaurės Airija.
         
            (11)  2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (OL L 95, 2017 4 7, p. 1).
         
            (12)  2009 m. spalio 21 d. Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (OL L 300, 2009 11 14, p. 1).
      
      
         
            I PRIEDAS
            A DALIS
            
               GYVŪNŲ SVEIKATOS SERTIFIKATO PAVYZDYS
            
            
               perkeliant uodegotuosius varliagyvius tarp valstybių narių
            
            
               
            
               
            
               
            B DALIS
            
               GYVŪNŲ SVEIKATOS SERTIFIKATO PAVYZDYS
            
            
               įvežant uodegotuosius varliagyvius į Sąjungą
            
            
               
            
               
         
      
      
         
            II PRIEDAS
            
               TINKAMAM PASKIRTIES ŪKIUI TAIKOMI BŪTINIAUSI REIKALAVIMAI
            
            
                        1.
                     
                     
                        Tinkamas paskirties ūkis:
                        
                                    a)
                                 
                                 
                                    turi įdiegtą sistemą, kuria užtikrinamas tinkamas uodegotųjų varliagyvių stebėjimas,
                                 
                              
                                    b)
                                 
                                 
                                    yra kontroliuojamas kompetentingos institucijos,
                                 
                              
                                    c)
                                 
                                 
                                    yra išvalytas ir dezinfekuotas pagal kompetentingos institucijos nurodymus.
                                 
                              
                  
                        2.
                     
                     
                        Tinkamo ūkio veiklos vykdytojas užtikrina, kad:
                        
                                    a)
                                 
                                 
                                    uodegotiesiems varliagyviams pervežti naudojamos talpyklos, dėžės, įranga, transporto priemonės ar kiti užkrėsti objektai, būtų išvalyti ir dezinfekuoti taip, kad užkirstų kelią Bsal plitimui, arba būtų sunaikinti;
                                 
                              
                                    b)
                                 
                                 
                                    atliekos ir nuotekos būtų reguliariai surenkamos, laikomos ir atitinkamai tvarkomos taip, kad užkirstų kelią Bsal plitimui;
                                 
                              
                                    c)
                                 
                                 
                                    nugaišusių uodegotųjų varliagyvių, kuriems taikytas karantinas, gaišenos būtų tiriamos kompetentingos institucijos nurodytoje laboratorijoje;
                                 
                              
                                    d)
                                 
                                 
                                    būtų atlikti reikiami uodegotųjų varliagyvių tyrimai ir gydymo veiksmai, konsultuojantis su kompetentinga institucija ir jai kontroliuojant.
                                 
                              
                  
                        3.
                     
                     
                        Tinkamo paskirties ūkio veiklos vykdytojas informuoja kompetentingą instituciją apie karantino laikotarpiu nustatytus uodegotųjų varliagyvių susirgimo ir nugaišimo atvejus.
                     
                  
                        4.
                     
                     
                        Tinkamo paskirties ūkio veiklos vykdytojas registruoja:
                        
                                    a)
                                 
                                 
                                    kiekvienos į tinkamą paskirties ūkį įvežtos ir iš jo išvežtos siuntos datą, uodegotųjų varliagyvių skaičių ir rūšis;
                                 
                              
                                    b)
                                 
                                 
                                    gyvūnų sveikatos sertifikatų ir bendrųjų gyvūnų sveikatos įvežimo dokumentų, pridėtų prie uodegotųjų varliagyvių siuntų, kopijas;
                                 
                              
                                    c)
                                 
                                 
                                    kiekvieną dieną – visų susirgimų atvejus ir nugaišusių uodegotųjų varliagyvių skaičių;
                                 
                              
                                    d)
                                 
                                 
                                    tyrimų datas ir rezultatus;
                                 
                              
                                    e)
                                 
                                 
                                    gydymo rūšis ir datas ir uodegotųjų varliagyvių, kuriems jis taikytas, skaičių.
                                 
                              
                  
      
      
         
            III PRIEDAS
            
               TYRIMO, MĖGINIŲ ĖMIMO, TYRIMŲ IR GYDYMO DĖL BSAL TVARKA
            
            
                        1.
                     
                     
                        Karantino metu uodegotiesiems varliagyviams taikomos šios procedūros:
                        
                                    a)
                                 
                                 
                                    uodegotųjų varliagyvių, kuriems taikomas karantinas, odos tepinėliai turi būti ištirti kontroliuojant kompetentingai institucijai, taikant tinkamą diagnostinį tyrimą, kuris turi būti atliktas per penktą savaitę nuo įvežimo į tinkamą ūkį dienos, laikantis lentelėje nurodytų imties dydžių, nebent veiklos vykdytojas pasirenka gydymą pagal b punktą;
                                    Lentelė (1)
                                    
                                    
                                                Epizootinio vieneto dydis
                                             
                                             
                                                62 arba mažiau
                                             
                                             
                                                186
                                             
                                             
                                                200
                                             
                                             
                                                250
                                             
                                             
                                                300
                                             
                                             
                                                350
                                             
                                             
                                                400
                                             
                                             
                                                450
                                             
                                          
                                                Imties dydis
                                             
                                             
                                                Visi
                                             
                                             
                                                96
                                             
                                             
                                                98
                                             
                                             
                                                102
                                             
                                             
                                                106
                                             
                                             
                                                108
                                             
                                             
                                                110
                                             
                                             
                                                111
                                             
                                          
                              
                                    b)
                                 
                                 
                                    jei veiklos vykdytojas pasirenka vieną iš 3 dalyje nurodytų gydymo būdų, tą gydymą dėl Bsal veiklos vykdytojas turi taikyti visiems siuntos uodegotiesiems varliagyviams, kontroliuojant valstybiniam veterinarijos gydytojui kompetentingos institucijos patvirtintu būdu;
                                 
                              
                                    c)
                                 
                                 
                                    b punkte nurodytais atvejais valstybinis veterinarijos gydytojas gali reikalauti, kad prieš pradedant gydymą būtų paimtas reprezentatyvus epizootinio vieneto mėginys, kuris būtų ištirtas taikant tinkamą diagnostinį tyrimą, kad būtų nustatytas užsikrėtimas Bsal, arba po atitinkamo gydymo – kad būtų patikrinta, ar nėra, užsikrėtimo Bsal. Šiuo atveju galima sujungti ne daugiau kaip keturių gyvūnų odos tepinėlius;
                                 
                              
                                    d)
                                 
                                 
                                    visų nugaišusių arba kliniškai sergančių uodegotųjų varliagyvių, visų pirma turinčių odos pažeidimų, odos tepinėliai turi būti ištirti kontroliuojant valstybiniam veterinarijos gydytojui, taikant tinkamą diagnostinį tyrimą, tuomet, kai pasimato pažeidimai ar kiti klinikiniai požymiai arba gyvūnas nugaišta, pasirenkant ankstesniąją datą;
                                 
                              
                                    e)
                                 
                                 
                                    kontroliuojant valstybiniam veterinarijos gydytojui, turi būti atlikti visų tinkamame ūkyje nugaišusių uodegotųjų varliagyvių post mortem tyrimai, visų pirmą tikrinant dėl Bsal požymių, kad, kiek įmanoma, būtų patvirtinta, kad nugaišimo priežastis yra arba nėra Bsal.
                                 
                              
                  
                        2.
                     
                     
                        Visi paimtų mėginių tyrimai ir post mortem tyrimai karantino metu turi būti atliekami kompetentingos institucijos nurodytose laboratorijose.
                     
                  
                        3.
                     
                     
                        Tinkamais laikomi šie gydymo būdai:
                        
                                    a)
                                 
                                 
                                    uodegotųjų varliagyvių laikymas ne žemesnėje kaip 25 °C temperatūroje ne trumpiau kaip 12 dienų;
                                 
                              
                                    b)
                                 
                                 
                                    uodegotųjų varliagyvių laikymas ne žemesnėje kaip 20o C temperatūroje ne trumpiau kaip 10 dienų, du kartus per dieną juos 10 min pamerkiant į polimiksino E voneles (2 000 TV/ml) ir po to nupurškiant vorikonazolo purškalu (12,5 μg/ml);
                                 
                              
                                    c)
                                 
                                 
                                    bet kokie kiti gydymo būdai, duodantys palyginamų Bsal pašalinimo rezultatų, nurodyti mokslo žurnaluose paskelbtuose recenzuotuose straipsniuose.
                                 
                              
                  
               (1)  Darant prielaidą, kad Bsal paplitimas epizootiniame vienete yra 3 % ir užtikrinant, kad jis bus nustatytas 95 % pasikliovimo lygiu, kai tinkamo diagnostinio tyrimo jautris yra 80 %.